CELEX: 32016D0408
Language: el
Date: 2016-03-10 00:00:00
Title: Εκτελεστική απόφαση (ΕΕ) 2016/408 του Συμβουλίου, της 10ης Μαρτίου 2016, σχετικά με την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία σύμφωνα με την απόφαση (ΕΕ) 2015/1601 για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας

19.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 74/36
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/408 ΤΟΥ ΣΥΜΒΟΥΛΊΟΥ
   της 10ης Μαρτίου 2016
   σχετικά με την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία σύμφωνα με την απόφαση (ΕΕ) 2015/1601 για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας (1), και ιδίως το άρθρο 4 παράγραφοι 5 και 7,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Βάσει του άρθρου 78 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), το Συμβούλιο εξέδωσε δύο αποφάσεις για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας. Σύμφωνα με την απόφαση (ΕΕ) 2015/1523 του Συμβουλίου (2), 40 000 αιτούντες διεθνή προστασία προβλέπεται να μετεγκατασταθούν από την Ιταλία και την Ελλάδα στα άλλα κράτη μέλη. Σύμφωνα με την απόφαση (ΕΕ) 2015/1601, 120 000 αιτούντες διεθνή προστασία πρέπει να μετεγκατασταθούν από την Ιταλία και την Ελλάδα σε άλλα κράτη μέλη.
            
         
               (2)
            
            
               Η απόφαση (ΕΕ) 2015/1601 εκδόθηκε καθώς προέκυψε κατάσταση έκτακτης ανάγκης λόγω της αιφνίδιας εισροής υπηκόων τρίτων χωρών στην Ιταλία και την Ελλάδα και επειδή υπήρχε επείγουσα ανάγκη ελάφρυνσης του βάρους που επωμίζονται τα εν λόγω κράτη μέλη, σύμφωνα με τις αρχές της αλληλεγγύης και της δίκαιης κατανομής ευθυνών μεταξύ των κρατών μελών. Από αυτό έπεται ότι κάθε κράτος μέλος μετεγκατάστασης οφείλει να εξασφαλίσει ότι η μετεγκατάσταση πραγματοποιείται ομαλά, χωρίς καθυστέρηση και σε ικανοποιητικό επίπεδο.
            
         
               (3)
            
            
               Το άρθρο 4 παράγραφος 5 της απόφασης (ΕΕ) 2015/1601, προβλέπει ότι ένα κράτος μέλος δύναται, σε εξαιρετικές περιστάσεις και μέχρι τις 26 Δεκεμβρίου 2015, να γνωστοποιήσει στο Συμβούλιο και την Επιτροπή ότι αδυνατεί προσωρινά να συμμετάσχει στη διαδικασία μετεγκατάστασης σε ποσοστό έως και 30 % των αιτούντων που έχουν κατανεμηθεί σε αυτό σύμφωνα με την παράγραφο 1 του εν λόγω άρθρου, προβάλλοντας δεόντως αιτιολογημένους λόγους που συνάδουν με τις θεμελιώδεις αξίες της Ένωσης, όπως κατοχυρώνονται στο άρθρο 2 της Συνθήκης για την Ευρωπαϊκή Ένωση (ΣΕΕ). Η Επιτροπή θα αξιολογήσει τους λόγους που προβάλλονται και θα υποβάλει προτάσεις στο Συμβούλιο σχετικά με την προσωρινή αναστολή της μετεγκατάστασης ποσοστού έως και 30 % των αιτούντων που έχουν κατανεμηθεί στο οικείο κράτος μέλος, σύμφωνα με το άρθρο 4 παράγραφος 1 της εν λόγω απόφασης. Η Επιτροπή μπορεί να προτείνει, όπου δικαιολογείται, την παράταση της προθεσμίας για τη μετεγκατάσταση του εναπομένοντος αριθμού αιτούντων έως και 12 μήνες πέρα από την ημερομηνία που αναφέρεται στο άρθρο 13 παράγραφος 2 της εν λόγω απόφασης.
            
         
               (4)
            
            
               Η Αυστρία αντιμετωπίζει εξαιρετικές περιστάσεις με κατάσταση επείγουσας ανάγκης λόγω αιφνίδιας εισροής υπηκόων τρίτων χωρών στο έδαφός της.
            
         
               (5)
            
            
               Η αξιοσημείωτη αύξηση της παράτυπης διέλευσης των συνόρων προς την Ένωση, καθώς και των δευτερογενών μετακινήσεων σε ολόκληρη την Ένωση, έχει οδηγήσει σε απότομη αύξηση του αριθμού των αιτούντων διεθνή προστασία στην Αυστρία.
            
         
               (6)
            
            
               Τα στοιχεία της Eurostat επιβεβαιώνουν την απότομη αύξηση των αιτούντων διεθνή προστασία στην Αυστρία. Ο αριθμός των αιτούντων διεθνή προστασία αυξήθηκε κατά περισσότερο από 230 %, από 23 835 αιτούντες το διάστημα από την 1η Ιανουαρίου έως τις 30 Νοεμβρίου 2014 σε 80 880 αιτούντες την περίοδο από την 1η Ιανουαρίου έως τις 30 Νοεμβρίου 2015, με άνω των 10 000 αιτήσεων διεθνούς προστασίας ανά μήνα από τον Σεπτέμβριο του 2015. Παρά τη μείωση του αριθμού των αιτούντων τον Δεκέμβριο 2015 και τον Ιανουάριο 2016 σε σύγκριση με τους προηγούμενους μήνες, με βάση τα δεδομένα της Ευρωπαϊκής Υπηρεσίας Υποστήριξης για το Άσυλο (ΕΥΥΑ), ο αριθμός των αιτούντων εξακολουθεί να είναι μεγάλος.
            
         
               (7)
            
            
               Το 2015 η Αυστρία εμφάνισε τον δεύτερο υψηλότερο, μετά τη Σουηδία, κατά κεφαλήν αριθμό αιτούντων διεθνή προστασία στην Ένωση (9 421 αιτούντες άσυλο ανά εκατ. κατοίκων βάσει των διαθέσιμων στοιχείων της Eurostat).
            
         
               (8)
            
            
               Η τρέχουσα κατάσταση προκαλεί πολύ σημαντική πίεση στο αυστριακό σύστημα ασύλου, με σοβαρές πρακτικές συνέπειες επιτόπου όσον αφορά τις συνθήκες υποδοχής και την ικανότητα του συστήματος ασύλου όσον αφορά τη διεκπεραίωση των αιτήσεων.
            
         
               (9)
            
            
               Η τρέχουσα μεταναστευτική κατάσταση στην Αυστρία και η πίεση που ασκείται στην ικανότητά της επεξεργασίας των αιτήσεων παροχής διεθνούς προστασίας και εξασφάλισης κατάλληλων συνθηκών υποδοχής σε πρόσωπα που έχουν σαφώς ανάγκη διεθνούς προστασίας αιτιολογεί επομένως την προσωρινή αναστολή της μετεγκατάστασης ποσοστού 30 % των αιτούντων που έχουν κατανεμηθεί στην Αυστρία βάσει της απόφασης (ΕΕ) 2015/1601, το οποίο αντιστοιχεί σε 1 065 αιτούντες, για περίοδο ενός έτους.
            
         
               (10)
            
            
               Κατά την περίοδο της προσωρινής αναστολής, εξακολουθεί να ισχύει η υποχρέωση της Αυστρίας για γρήγορη και ομαλή μετεγκατάσταση του εναπομένοντος αριθμού αιτούντων.
            
         
               (11)
            
            
               Η αναστολή της μετεγκατάστασης ποσοστού 30 % των αιτούντων για περίοδο ενός έτους αποτελεί ένα επαρκές και αναλογικό μέτρο σε σχέση με την κατάσταση στην Αυστρία. Η παράταση της προθεσμίας για τη μετεγκατάσταση του εναπομένοντος αριθμού αιτούντων μετά την ημερομηνία που αναφέρεται στο άρθρο 13 παράγραφος 2 της απόφασης (ΕΕ) 2015/1601 δεν θα ήταν δικαιολογημένη. Είναι σημαντικό η διαδικασία μετεγκατάστασης από την Ιταλία και την Ελλάδα να πραγματοποιηθεί γρήγορα και ομαλά, έως τις 26 Σεπτεμβρίου 2017, προκειμένου να υπάρξει αποτελεσματική υποστήριξη της Ιταλίας και της Ελλάδας λόγω της τρέχουσας κατάστασης έκτακτης ανάγκης.
            
         
               (12)
            
            
               Δεδομένου ότι οι στόχοι της παρούσας απόφασης δεν μπορούν να επιτευχθούν επαρκώς από τα κράτη μέλη, μπορούν όμως, λόγω της κλίμακας και των αποτελεσμάτων της δράσης, να επιτευχθούν καλύτερα σε επίπεδο Ένωσης, η Ένωση δύναται να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της ΣΕΕ. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα απόφαση δεν υπερβαίνει τα αναγκαία για την επίτευξη των ανωτέρω στόχων.
            
         
               (13)
            
            
               Η παρούσα απόφαση σέβεται τα θεμελιώδη δικαιώματα και τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης.
            
         
               (14)
            
            
               Το Ηνωμένο Βασίλειο δεν συμμετέχει στην απόφαση (ΕΕ) 2015/1601. Ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
         
               (15)
            
            
               Η Ιρλανδία δεσμεύεται από την απόφαση (ΕΕ) 2015/1601, και επομένως συμμετέχει στην έκδοση και εφαρμογή της παρούσας απόφασης που εκτελεί την απόφαση (EE) 2015/1601.
            
         
               (16)
            
            
               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
         
               (17)
            
            
               Λόγω του επείγοντος χαρακτήρα της κατάστασης, η παρούσα απόφαση πρέπει να αρχίσει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η μετεγκατάσταση στην Αυστρία 1 065 εκ των αιτούντων άσυλο που έχουν κατανεμηθεί στο εν λόγω κράτος μέλος δυνάμει της απόφασης (ΕΕ) 2015/1601 αναστέλλεται έως τις 11 Μαρτίου 2017.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες 10 Μαρτίου 2016.
      
         
            Για το Συμβούλιο
         
         
            Ο Πρόεδρος
         
         K.H.D.M. DIJKHOFF
      
   
   
      (1)  ΕΕ L 248 της 24.9.2015, σ. 80.
   
      (2)  Απόφαση (ΕΕ) 2015/1523 του Συμβουλίου, της 14ης Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, ΕΕ L 239 της 15.9.2015, σ. 146.